На вниманието на НОВОИЗБРАНИТЕ управители и председатели на управителните съвети на сгради или отделни входове в режим на етажна собственост, попадащи в

териториалния обхват на район „Връбница“, СО

 На основание чл. 46б от Закона за управление на етажната собственост (ЗУЕС), който е с правно действие до датата 30.12.2024г., понеделник, управителите или председателите на управителните съвети на сгради или отделни входове в режим на етажна собственост подават в едномесечен срок от избирането им уведомление в общинските или районните администрации. Уведомлението съдържа имената, електронната поща, адрес и телефон на членовете на управителния съвет или на управителя и адреса на сградата в режим на етажна собственост, адрес в страната и копие на протокол за избор на управителен съвет (управител), заверено с полагане на надпис "Вярно с оригинала" и приложенията към него.

 На основание разпоредбата на чл. 16, ал. 5 от ЗУЕС, протоколът от проведеното общо събрание на етажната собственост съдържа датата и мястото на провеждането на общото събрание, дневният ред, явилите се лица и идеалните части от етажната собственост, които те представляват, номера на самостоятелния обект, начина, по който са гласували лицата – "за", "против" или "въздържал се", техен подпис, опис на декларациите в случай на проведено неприсъствено гласуване, същността на изявленията, направените предложения и приетите решения.

 Съгласно изискването на чл. 13, ал. 1 от ЗУЕС, общото събрание на етажната собственост се свиква чрез покана, подписана от лицата, които свикват общото събрание, която се поставя на видно и общодостъпно място на входа на сградата не по-късно от 7 дни преди датата на събранието, а в неотложни случаи - не по-късно от 24 часа. Датата и часът на поставянето задължително се отбелязват върху поканата от лицата, които свикват общото събрание, за което се съставя протокол. Общото събрание може да бъде насрочено и да се проведе най-рано на осмия ден след датата на поставяне на поканата, а в неотложни случаи – не по-рано от 24 часа след поставянето й.

 При подаването на уведомления по чл. 46б от ЗУЕС следва да се представят копия от поканата и протокола по смисъла на чл. 13, ал. 1 от ЗУЕС, както и копие от протокола от проведеното общо събрание на етажната собственост, заверено с полагане на надпис "Вярно с оригинала".

 Когато уведомлението по чл. 46б от ЗУЕС се подава от избран професионален домоуправител, необходимо е и да се представи заверено копие от протокола от проведено общо събрание на етажната собственост съгласно чл. 11 – чл. 18 от ЗУЕС, в който да е взето решение на общото събрание на етажната собственост относно избран упълномощен представител на етажната собственост, който да сключи договор с професионалния домоуправител, както и да се представи заверено копие от договора.

 За да бъде извършена регистрация на нов управител/управителен съвет, необходимо е и общото събрание на етажната собственост да е било свикано и проведено при спазване на реда, установен в чл. 11 – чл. 18 от ЗУЕС.